醉眠亭
作者：李常
朝代：宋

paragraphs: 陶公醉眠野中石，君醉輒眠舍後亭。
人知醉眠盡以酒，不知身醉心常醒。
衆人清晨未嘗飲，已若醉夢心冥冥。
淫名嗜利到窮老，有耳亦不聞雷霆。
醉石雖頑委山側，苔昏日剝誰與扃。
牧童樵叟亦能指，卒以陶令垂千齡。
危簷弱棟倚荒渚，海霧江雨穿疏櫺。
勿謂幽亭易摧折，勉事偉節同明星。